dh-unibe/image-text_koenigsfelden-charters-post-1500 huggingface dataset:
Wir, Elizabeth, graͤfin Liningn̄, eptissin des gotzhus ze Kungsfeld, und wir, der convent gemeinlich
daselbs, Sant Claren ordens, bekennen und tund kunt offenlichn̄ mit disem gegnwùrtign̄ brieff,
dz für uns kōmen ist der vest Ludwig Effingˀ und hat uns gebetn̄, dz wir im gebend und
gùnnend ein almend zuͤ einem wyer, als wit er dˀ alment bedarff, gelegn̄ an dem Suͤssenbach, und
darzuͤ den oͤlbrunnen, daz er in den wyer gang. also habn̄ wir an gesehn̄ sin ern̄stlich bet und
den dienst, den er uns und dem gotzhus hat getan und fùrbasser tuͤn sol und mag, und habn̄
im und alln̄ sinē erbn̄ die selbn̄ wyer stat mit dem brūnen gegebn̄ wissentlichn̄ mit kraft
dis briefs für uns und alle unser nachkōmen, die wir vesteclichn̄ harzuͦ bindent, dz er und sin erbn̄
den selbn̄ wyer und die wyer stat und darūb begriffn̄, als den̄ darzuͦ gehört, als vor begriffen ist,
muͤgend besetzn̄ und ze entsetzn̄, zevˀkouffen und wie es inen aller best fùget, als mit anderm
irem eignen guͦt, ungesumt und ungeirrt von uns und vō mencklichem. und lobent
ouch im, der gab wer ze sind, ob es im und sinen erbn̄ deheinest notdurft beschech, und
des zuͤ einem vesten, stetn̄ urkunt so habn̄ wir, Elizabeth, graͤfin von Liningn̄, eptissin ꝫcꝭ,
unser eign̄ insigel fùr uns und den convent gemeinlich gehenck an disen brieff zuͤ einˀ
gezucknus diser vor und nach geschribner ding, der gebn̄ ist an sant Johans tag ze singichtn̄,
in dem jar, do man zalt vō gotes geburt tusent vierhundert zweintzig und nûn jar.
Königsf. 567 .
der wyer gn̄t Gardians
Wyer
dis ist dˀ brief von dem wig₎
Staatsarchiv
AARGAU
✳ K ✳
✳ B ✳ 7 ✳
Nͦ✳ 1 ✳